Stifter forlader Uber og tager sine penge med

Uber oplyser i en pressemeddelelse juleaftensdag, at kørselstjenesten mister en af sine stiftere. Travis Kalanick trækker sig fra bestyrelsen, for at koncentrere sig om nye forretninger. Igennem de sidste to måneder har Kalanik desuden solgt over 90 procent af sine aktier i firmaet; noget, der har indbragt ham omkring 16,9 milliarder danske kroner.

Kalanick startede Uber i 2009 og fungererede som direktør for firmaet mellem 2010 og 2017, hvorefter han blev presset fra stillingen af investorer, der mente, at han tiltrak for meget dårlig presseomtale. Under hans ledelse blev Uber udsat for anklager om både kønsdiskrimination, sexchikane og dårligt arbejdsmiljø, meddeler Ritzau.

Det var også Travis Kalanick, der stod bag initiativet ”Project Greyball”, der skulle føre lokale myndigheder bag lyset, så Uber fortsat kunne operere på markeder, hvor de var blevet udelukket, fortæller The Verge.

– Ved årets udgang, og nu hvor virksomheden er kommet på børsen, ser det ud til at være det rigtige tidspunkt for mig at fokusere på mine øvrige forretninger og filantropiske projekter, siger Kalanick i pressemeddelelsen.

De øvrige forretninger hentyder sandsynligvis til startop-firmaet CloudKitchens, som han tidligere har sagt vil blive endnu større end Uber. Firmaet udlejer køkkener til takeaway-restauranter, der ikke skal bruge siddepladser til spisende gæster.

Stifter forlader Uber og tager sine penge med